Traditionsrigt nytårsløb afviklet søndag.

For mange starter løbekarrieren i januar efter lidt for mange julefrokoster. For ultraløber Peter Nordensgaard er der imidlertid tale om en genstart. Et styrt i Lundby Bakker resulterede i en diskusprolaps i nakken, så da TV2 Nord støder ind i ham til den såkaldte ”Nytårstrail” i Ølandskoven, er det første rigtige løb efter skaden: Se indslaget nederst: - Jeg har meldt mig til halvmarathon, men ruten er en rundstrækning på cirka ti kilometer, så jeg kan stå af midtvejs, hvis det gør ondt. Jeg har lovet min hustru, at jeg ikke tager chancer, forklarer den erfarne ultraløber, der har henved 150 halvmarathons i benene. Peter Nordensgaard er langt fra den eneste erfarne løber, som deltager. Løbefællesskabet ”De tre tosser” er også med. Vennerne Henrik, Niels og Carsten er lette at genkende. De sidste mange år har de nemlig løbet alle deres løb i spraglede jakkesæt: - Jeg tror, jeg har 18 jakkesæt hjemme i skabet, så der er lidt til enhver lejlighed, griner Niels Mose, der har løbet næsten 350 halvmarathons i karrieren. Ruten går fra Øland Golfklub gennem den billedskønne Ølandskov af snørklede spor og ruter og hver omgang af ti kilometer byder på cirka 150 højdemeter: - Normalt er Ølandskoven lukket for løb, men vi har fået lov af ejeren til at gennemføre det her trailløb i et terræn, der er helt i særklasse. Overalt er der fantastiske kig ind i skoven, forklarer arrangør Karsten Sørensen fra løbeklubben ROFL. Efter en lille times tid kommer først ”De tre tosser” og bagefter Peter Nordensgaard ind til depotet ved ti kilometer. Humøret er højt og der er enighed om at fortsætte. Peter Nordensgaard mærker intet til skaden i nakken og beslutter at give de sidste ti kilometer en chance. - Så må vi se, om jeg stadig er venner med konen bagefter, som han siger. Efter præcis to timer og fem sekunder krydser han målstregen. Alt er gået godt. Hans comeback er på plads og det gør kun ondt alle de rigtige steder: - Jeg har ondt i benene og i fødderne, men nakken har det fint, så det er rigtig godt. Skader er en selvfølge, når man løber trailløb. Løber man længe nok, vil man få skader. Kunsten er at komme igen.